આ રેસ્ટોરાંનું પીણું પણ કદાચ ડુપ્લીકેટ હતું. ગળ્યું હતું છતાં એમાં થોડો કડવો સ્વાદ પણ આવતો હતો. બૉટલને એક તરફ હડસેલીને મેં સુરેખાની વાતને મારી સમજણમાં ઉતારવાનો મનોયત્ન કરવા માંડ્યો. વિચાર્યું કે દરેક વ્યક્તિને પછી ભલે ને સ્ત્રી હોય, પણ એનું એક આગવું વ્યક્તિત્વ હોય છે. હોવું પણ જોઈએ. આપણે એ વાતને કેમ પચાવી શકતાં નથી. પચાવી લેવી જોઈએ. આવી નાની નાની વાતોથી નારાજ ન થઈ જવું જોઈએ. એણે કહ્યું કે ‘હું, હું જ છું.’ એ વાત તો કેટલી બધી સાચી છે !